FOTO. Parcarea din spatele imobilelor din Piaţa Sfatului nr. 27 din Braşov va fi transformată în zonă de relaxare. Lucrările vor începe anul acesta

Autor: Radu COLŢEA

După ce săptămâna trecută au început lucrările la pietonalul de pe str. Apollonia Hirscher, până la sfârșitul acestui an vor începe lucrările de amenajare a unei piațete care face și legătura dintre Piața Sfatului și Aleea După Ziduri. Este vorba despre curtea din spatele imobilelor situate în Piața Sfatului nr. 27, care are accesul blocat spre Aleea După Ziduri, printr-un perete de cărămidă, construit ilegal, acesta urmând a fi demolat. În prezent, curtea este folosită ca parcare, iar primarul Braşovului, George Scripcaru, a declarat că această utilizare a spaţiului „creează un disconfort foarte mare pentru cei care locuiesc în zona respectivă”.



Pavaj nou, băncuţe şi, posibil, fântână arteziană

Conform Primăriei Braşov, acest spațiu va fi remodelat, prin reorganizarea circulației și reducerea numărului de mașini cu acces în zonă, în vederea asigurării unui mediu optim pentru locuințele cu front la zona studiată. În acest sens, se va executa înlocuirea îmbrăcaminții din calupuri de bazalt care în prezent este degradată, cu un pavaj identic, tot din calupuri de bazalt de 9 cm x 9 cm.

În piațetă vor fi plantați mai mulți arbori de înălțime medie și arbuști, iar pe o latură va fi creată o zonă verde, pe care, de asemenea, vor fi plantați mai mulți arbori. Vor fi amplasate mai multe bănci, care să se încadreze cu specificul arhitectural al piațetei.

Pentru a oferi siguranță, precum și pentru buna funcționare a spațiului vor fi instalate corpuri de iluminat, care să asigure o vizibilitate optimă. De asemenea, zidul cetății şi turnul existent în această piaţetă vor fi iluminate cu reflectoare.

Proiectul mai prevede realizarea unui racord la rețeaua de apă și canalizare, pentru a asigura atât cișmele, cât şi posibilitatea realizării unei eventuale fântâni arteziene.

Prin realizarea acestei investiţii, primarul Braşovului, George Scripcaru, speră ca zona După Ziduri să devină una animată. „Având în vedere că anul viitor va fi redeschis și fostul cinematograf Popular, iar această piațetă are acces spre Aleea După Ziduri, acces care a fost închis, ilegal, în urmă cu mai mulți ani, ne-am gândit să o tranformăm într-o zonă de plimbare și relaxare. În felul acesta, odată cu redeschiderea centrului de evenimente de la Popular și amenajarea acestei piațete, zona de După Ziduri va deveni una vie, atractivă pentru brașoveni și turiști. În funcție de condițiile meteo, anul acesta vom redeschide accesul spre Aleea După Ziduri, iar o dată ce vremea ne va permite, vom înlocui pavajul degradat, tot cu unul de piatră naturală, vom planta o serie de arbori și arbuști, vom amplasa bănci, astfel încât cei care vor să se bucure de o oază de liniște în centrul orașului, să o poată face”, a declarat primarul.

